Kansanedustaja Anna Kontula (vas.) kohtasi valtiopäivien avajaisissa Finlandia-talolla eilen keskiviikkona outoa nimittelyä. Kontula kertoo Uudelle Suomelle kävelleensä kansanedustajamiesten ohi ja kuuli heidän sanovan häntä “herkkulihaksi”.

–Se oli normaali keskustelu-, pörräystilanne avajaisten aikaan. Ei siinä mitään erityistä tilannetta ollut. Satuin vain paikalle, Kontula kertoo.

Millaisia ajatuksia tämä herätti?

–Sellaisia, että eikö tämä käyty läpi jo 1960-luvulla. Pikkusen hämmentää törmätä tällaiseen kun olen kuitenkin tehnyt töitä miesvaltaisissa yhteisöissä, jotka ovat tunnettuja aika rankasta kielenkäytöstä, joissa ei kuitenkaan koskaan törmää tällaiseen. Esimerkiksi kolme vuotta tutkin raksamiehiä, eikä kertaakaan tullut vastaan mitään tällaista, Kontula vastaa.

Kontula kertoi asiasta ensin Facebookissa.

–Neljä vuotta persujytkystä, ja täytyy sanoa, että kertaakaan koko viime kaudella en törmännyt kollegojen taholta epäasialliseen tai häiritsevään käytökseen. Nyt on eletty kaksi viikkoa kepujytkystä, ja meno on kuin elokuvasta "kalapuikkoviiksimiesten paluu", Kontula kirjoittaa Facebookissa.

–Onko jossain päin Suomea kupla, jossa tuntematonta naispuolista poliitikkoa on tapana nimittää "herkkulihaksi"? hän ihmettelee.

Kontula kertoo sanoneensa nimittelijöille, ettei pidä tällaista asiallisena.

–He näyttivät hämmästyneiltä. Minun mielestä ihmiselle pitää kuitenkin antaa mahdollisuus korjata käytöstään, hän sanoo.

Kontula ei halua kertoa nimeltä, kuka kansanedustaja nimitystä käytti. Hän kertoo, ettei ole koskaan eduskunnassa törmännyt vastaavanlaiseen käytökseen.

–Ongelma on se, että kun vaalit on ohi, yhtäkkiä eduskuntaan tulee hirveä määrä sellaisia ihmisiä, joista osa tulee sellaisista yhteisöistä, joissa ei selvästi olla vielä puhuttu ja opittu tunnistamaan seksuaalista häirintää ja sen takia näillä ihmisillä menee vähän pidempään, että he sosiaalistuvat siihen asialliseen nykyaikaiseen käytökseen, Kontula sanoo.